钦定古今图书集成/明伦汇编/宫闱典/第007卷 > 北齐
## 钦定古今图书集成/明伦汇编/宫闱典/第007卷 > 北齐

### 文宣帝天保十年废帝即位尊皇太后娄氏为太皇太后

按《北齐书废帝本纪》，天保十年十一月癸卯，太子即
皇帝位。庚戌，尊皇太后为太皇太后。按《神武明皇
后娄氏传》：后讳昭君，赠司徒内干之女也。少明悟，强
族多聘之，并不肯行。及见神武于城上，执役惊曰：“此
真吾夫也。”乃使婢通意，又数致私财，使以聘己，父母
不得已而许焉。神武既有澄清之志，倾产以结英豪，
密谋秘策，后恒参预。及拜渤海王妃，阃闱之事悉决
焉。文襄嗣位，进为太妃。文宣将受魏禅，后固执不许，
帝所以中止。天保初，尊为皇太后，宫曰“宣训。”济南即
位，尊为太皇太后

### 废帝乾明元年秋八月壬午太皇太后令废帝为济南王令食一郡以大丞相常山王演入纂大统是日王居别宫

按：《北齐书废帝本纪》云云。

### 孝昭帝皇建元年八月壬午皇帝即位于晋阳宣德殿诏奉太皇太后还称皇太后

按《北齐书孝昭帝本纪》云云。按《神武明皇后娄氏
传》，“尚书令杨愔等受遗诏辅政，疏忌诸王。太皇太后
密与孝昭及诸大将定策诛之，下令废立。孝昭即位，
复为皇太后。”

### 后主隆化二年春正月乙亥幼主即皇帝位改元为承光元年大赦尊皇太后为太皇太后帝为太上皇帝后为太上皇后

按：《北齐书后主本纪》云云。